REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 02-260/21

17. februar 2021. godine

B e o g r a d

Na osnovu člana 29. Zakona o javnim medijskim servisima („Službeni glasnik RS", br. 83/14, 103/15, 108/16 i 161/20), člana 60. Poslovnika Narodne skupštine („Službeni glasnik RS", broj 20/12 - prečišćen tekst) i u skladu sa Odlukom o pravilima o sprovođenju Javnog konkursa za izbor kandidata za članove Programskog saveta Javne medijske ustanove „Radio-televizija Srbije“ („Službeni glasnik RS”, broj 132/14), Odbor za kulturu i informisanje, na sednici održanoj 17. februara 2021. godine, doneo je

**O D L U K U**

**o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“**

1. Pokreće se postupak za izbor kandidata za članove Programskog saveta Javne medijske ustanove „Radio-televizija Srbije“ (u daljem tekstu: Programski savet RTS-a ).
2. Predsednik Odbora za kulturu i informisanje o pokrenutom postupku za izbor kandidata za članove Programskog saveta RTS-a, obaveštava predsednika Narodne skupštine i generalnog sekretara Narodne skupštine, kao i Upravni odbor Javne medijske ustanove „Radio-televizija Srbije“.
3. Javni konkurs se objavljuje u “Službenom glasniku Republike Srbije“, dnevnom listu „Politika“ i na internet stranici Narodne skupštine.
4. Odbor u roku od 15 dana od dana zaključenja konkursa, utvrđuje listu svih prijavljenih kandidata koji ispunjavaju uslove iz člana 28. st. 2. i 3. Zakona o javnim medijskim servisima, nakon čega listu od 30 kandidata za članove Programskog saveta RTS-a, koja odražava teritorijalnu, nacionalnu, versku, polnu i drugu strukturu stanovništva dostavlja Upravnom odboru Javne medijske ustanove „Radio-televizija Srbije“.
5. Ova odluka stupa na snagu danom donošenja.

 PREDSEDNIK

 Sandra Božić

O b r a z l o ž e nj e

 Pravni osnov za donošenje ove odluke sadržan je u odredbi člana 29. Zakona o javnim medijskim servisima („Službeni glasnik RS“, br. 83/14, 103/15, 108/16 i 161/20) i Odluci Narodne skupštine Republike Srbije o pravilima o sprovođenju Javnog konkursa za izbor kandidata za članove Programskog saveta Javne medijske ustanove „Radio-televizija Srbije“ („Službeni glasnik RS”, broj 132/14).

 Članom 29. stav 1. Zakona o javnim medijskim servisima (u daljem tekstu: Zakon) propisano je da članove Programskog saveta RTS-a bira Upravni odbor RTS-a, na predlog odbora Narodne skupštine nadležnog za oblast javnog informisanja.

 Članom 29. stav 3. Zakona propisano je da nadležni odbor za oblast javnog informisanja predlaže Upravnom odboru listu od 30 kandidata za članove Programskog saveta RTS-a koja odražava teritorijalnu, nacionalnu, versku, polnu i drugu strukturu stanovništva.

 Članom 29. Zakona i Odlukom Narodne skupštine Republike Srbije o pravilima o sprovođenju Javnog konkursa za izbor kandidata za članove Programskog saveta Javne medijske ustanove „Radio-televizija Srbije“ uređuje se postupak sprovođenja javnog konkursa za izbor kandidata za članove Programskog saveta RTS-a.

 Imajući u vidu činjenicu da će članovima Programskog saveta RTS-a prestati mandat 21. februara 2021. godine, istekom vremena na koji su izabrani, stekli su se uslovi za preduzimanje radnji od strane Odbora za kulturu i informisanje u skladu sa Zakonom o javnim medijskim servisima.

Na osnovu svega navedenog, potrebno je da Odbor za kulturu i informisanje donese Odluku o pokretanju postupka za izbor kandidata za članove Programskog saveta Javne medijske ustanove „Radio-televizija Srbije“.